Neuvoston 16 päivänä joulukuuta 2002 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 11/2003 Euroopan parlamentin ja neuvoston direktiivin antamiseksi maatalous- tai metsätraktoreiden, niiden perävaunujen ja vedettävien vaihdettavissa olevien koneiden ja näihin ajoneuvoihin tarkoitettujen järjestelmien, osien ja erillisten teknisten yksiköiden tyyppihyväksynnästä sekä direktiivin 74/150/ETY kumoamisesta (ETA:n kannalta merkityksellinen teksti)



Virallinen lehti nro C 084 E , 08/04/2003 s. 0001 - 0078



Neuvoston 16 päivänä joulukuuta 2002 vahvistama yhteinen kanta (EY) N:o 11/2003 Euroopan parlamentin ja neuvoston direktiivin 2003/.../EY antamiseksi maatalous- tai metsätraktoreiden, niiden perävaunujen ja vedettävien vaihdettavissa olevien koneiden ja näihin ajoneuvoihin tarkoitettujen järjestelmien, osien ja erillisten teknisten yksiköiden tyyppihyväksynnästä sekä direktiivin 74/150/ETY kumoamisesta (2003/C 84 E/01) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), noudattavat perustamissopimuksen 251 artiklassa tarkoitettua menettelyä(3), sekä katsovat seuraavaa: (1) Tyyppihyväksyntämenettelyjen yhdenmukaistamisen yhteydessä on tullut välttämättömäksi saattaa pyörillä varustettujen maatalous- ja metsätraktoreiden tyyppihyväksyntää koskevan jäsenvaltioiden lainsäädännön lähentämisestä 4 päivänä maaliskuuta 1974 annetun neuvoston direktiivin 74/150/ETY(4) säännökset yhteensopiviksi moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(5) säännösten kanssa sekä kaksi- ja kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetun neuvoston direktiivin 92/61/ETY(6) säännösten kanssa. (2) Direktiivillä 74/150/ETY yhteisön tyyppihyväksyntämenettelyn soveltaminen rajataan nykyään ainoastaan pyörillä varustettuihin maatalous- tai metsätraktoreihin. Siksi on välttämätöntä laajentaa sen soveltamisala koskemaan myös muita maa- tai metsätaloudessa käytettävien ajoneuvojen luokkia. Tämä direktiivi on näin ollen ensimmäinen vaihe muiden maataloudessa käytettävien moottoriajoneuvojen sääntelyssä. (3) Lisäksi olisi otettava huomioon, että tietyille ajoneuvoille, joita valmistetaan vain rajoitettu määrä tai jotka ovat sarjan viimeisiä ajoneuvoja tai joihin sisältyy kehittynyttä tekniikkaa, joka ei kuulu erityisdirektiivin soveltamisalaan, olisi luotava poikkeusmenettely. (4) Koska tämä direktiivi perustuu täydelliseen yhdenmukaistamiseen, ajanjakson, jonka kuluessa EY-tyyppihyväksyntä muuttuu pakolliseksi, olisi oltava tarpeeksi pitkä, jotta kyseisten ajoneuvojen valmistajat voivat sopeutua uusiin yhdenmukaistettuihin menettelyihin. (5) Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) 27 päivänä marraskuuta 1997 tehdyn neuvoston päätöksen 97/836/EY(7) johdosta on noudatettava kansainvälisiä säännöstöjä, joihin yhteisö on liittynyt. Lisäksi olisi yhdenmukaistettava tietyt testit niiden testien kanssa, jotka määritellään taloudellisen yhteistyön ja kehityksen järjestön OECD:n testiohjeissa. (6) Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(8) mukaisesti. (7) Tässä direktiivissä kunnioitetaan perusoikeuksia ja otetaan huomioon erityisesti Euroopan unionin perusoikeuskirjassa tunnustetut periaatteet yhteisön oikeuden yleisinä periaatteina. (8) Direktiiviä 74/150/ETY on merkittävästi muutettu useaan otteeseen, ja sen vuoksi on tarpeen laatia se uudelleen selkeyden ja johdonmukaisuuden vuoksi, OVAT ANTANEET TÄMÄN DIREKTIIVIN: 1 artikla Soveltamisala 1. Tätä direktiiviä sovelletaan yhdessä tai useammassa vaiheessa valmistettujen ajoneuvojen tyyppihyväksyntään. Sitä sovelletaan 2 artiklan d alakohdassa määriteltyihin ajoneuvoihin, joiden suurin rakenteellinen nopeus on vähintään 6 km/h. Tätä direktiiviä sovelletaan myös tällaisiin ajoneuvoihin tarkoitettujen järjestelmien, osien ja erillisten teknisten yksiköiden EY-tyyppihyväksyntään. 2. Tätä direktiiviä ei sovelleta: a) yksittäisten ajoneuvojen hyväksyntään. Tätä menettelyä voidaan kuitenkin soveltaa tiettyihin ajoneuvoluokkiin, jotka kuuluvat tämän direktiivin soveltamisalaan ja joiden osalta EY-tyyppihyväksyntä on pakollinen; b) erityisesti metsätalouskäyttöön suunniteltuihin koneisiin, kuten juonto- ja kuormatraktoreihin, jotka on määritelty standardissa ISO 6814:2000; c) maansiirtokoneiden alustalle rakennettuihin metsäkoneisiin, jotka on määritelty standardissa ISO 6165:2001; d) vaihdettavissa oleviin koneisiin, jotka ovat täysin irti maasta tiekuljetuksen aikana. 2 artikla Määritelmät Tässä direktiivissä tarkoitetaan: a) "EY-tyyppihyväksynnällä" menettelyä, jolla jäsenvaltio varmentaa, että ajoneuvon, järjestelmän, osan tai erillisen teknisen yksikön tyyppi täyttää tämän direktiivin asiaankuuluvat tekniset vaatimukset. Kun on kyse järjestelmien, osien tai erillisten teknisten yksiköiden EY-tyyppihyväksynnästä, voidaan käyttää myös termiä "osan EY-tyyppihyväksyntä"; b) "monivaiheisella EY-tyyppihyväksynnällä" menettelyä, jolla yksi tai useampi jäsenvaltio varmentaa, että valmistusvaiheesta riippuen keskeneräinen tai valmistunut ajoneuvotyyppi täyttää tämän direktiivin asiaankuuluvat tekniset vaatimukset; c) "yksittäisten ajoneuvojen hyväksynnällä" menettelyä, jolla jäsenvaltio varmentaa, että hyväksytty yksittäinen ajoneuvo täyttää kyseisen jäsenvaltion kansalliset vaatimukset; d) "ajoneuvolla" maa- tai metsätaloudessa käytettäväksi tarkoitettua valmista, keskeneräistä tai valmistunutta traktoria, perävaunua tai vedettävää vaihdettavissa olevaa konetta; e) "ajoneuvoluokalla" sellaisten ajoneuvojen ryhmää, joilla on samat suunnitteluominaisuudet; f) "ajoneuvotyypillä" tietyn ajoneuvoluokan ajoneuvoja, jotka ovat samanlaisia liitteessä II olevassa A luvussa tarkoitettujen olennaisten tekijöiden osalta. Ajoneuvotyyppiin voi sisältyä erilaisia liitteessä II olevassa A luvussa lueteltuja vaihtoehtoja ja muunnoksia; g) "perusajoneuvolla" keskeneräistä ajoneuvoa, jonka tunnusnumero säilyy samana monivaiheisen EY-tyyppihyväksyntämenettelyn myöhempien vaiheiden ajan; h) "keskeneräisellä ajoneuvolla" ajoneuvoa, jonka valmistuksessa tarvitaan vielä vähintään yksi vaihe, jotta ajoneuvo täyttäisi tämän direktiivin kaikki asiaankuuluvat vaatimukset; i) "valmistuneella ajoneuvolla" ajoneuvoa, joka on hyväksytty monivaiheisella EY-tyyppihyväksyntämenettelyllä ja joka täyttää kaikki tämän direktiivin asiaankuuluvat vaatimukset; j) "traktorilla" pyörillä tai telaketjuilla varustettua moottorikäyttöistä maatalous- tai metsätraktoria, jossa on vähintään kaksi akselia, jonka suurin rakenteellinen nopeus on vähintään 6 km/h, jonka toiminta perustuu ensisijassa vetävään voimaan ja joka on erityisesti tarkoitettu vetämään, työntämään, kuljettamaan ja käyttämään tiettyjä maa- tai metsätaloudessa käytettäväksi tarkoitettuja vaihdettavissa olevia laitteita tai vetämään maa- tai metsätaloudessa käytettäviä perävaunuja. Se voi olla varustettu kuormien kuljettamiseen maa- tai metsätalouden harjoittamisen yhteydessä ja/tai siinä voi olla matkustajien istuimia; k) "perävaunulla" maa- tai metsätalouskäyttöön tarkoitettua perävaunua, joka on pääasiallisesti tarkoitettu kuormien kuljettamiseen ja suunniteltu traktorilla vedettäväksi maa- tai metsätalouden harjoittamisen yhteydessä. Tähän luokkaan kuuluvat perävaunut, joiden kuormasta vetoajoneuvo kantaa osan. Maa- tai metsätalouskäyttöön tarkoitettuihin perävaunuihin rinnastetaan traktoriin kytkettävät ajoneuvot, joissa on kiinteä työväline, jos kyseisen ajoneuvon suurimman teknisesti sallitun massan ja omamassan välinen suhde on vähintään 3,0 ja jos kyseinen ajoneuvo ei ole tarkoitettu materiaalien käsittelyyn; l) "vedettävällä vaihdettavissa olevalla koneella" maa- tai metsätalouskäyttöön tarkoitettua välinettä, joka on suunniteltu traktorilla vedettäväksi ja joka muuttaa traktorin tehtävän tai lisää siihen uuden toiminnon. Se voi käsittää myös kuormalavan, joka on suunniteltu ja toteutettu kyseisiin tarkoituksiin tarvittavien työvälineiden ja laitteiden kuljetukseen sekä työn aikana tuotettavan tai tarvittavan materiaalin tilapäiseen varastoimiseen. Vedettävinä vaihdettavissa olevina koneina pidetään traktorilla vedettäviksi tarkoitettuja ajoneuvoja, joissa on kiinteä työväline tai jotka on tarkoitettu materiaalien käsittelyyn, jos kyseisen ajoneuvon suurimman teknisesti sallitun massan ja omamassan välinen suhde on alle 3,0; m) "järjestelmällä" erityisen toiminnon toteuttamiseksi ajoneuvossa yhdistelmäksi tehtyä laitteiden ryhmää; n) "osalla" ajoneuvon osaksi tarkoitettua laitetta, joka voidaan tyyppihyväksyä ajoneuvosta riippumatta; o) "erillisellä teknisellä yksiköllä" ajoneuvon osaksi tarkoitettua laitetta, joka voidaan tyyppihyväksyä erikseen, mutta ainoastaan yhteen tai useampaan määrättyyn ajoneuvotyyppiin kuuluvana; p) "valmistajalla" luonnollista tai oikeushenkilöä, joka vastaa EY-tyyppihyväksyntäviranomaiselle kaikista tyyppihyväksyntämenettelyyn liittyvistä seikoista ja tuotannon yhdenmukaisuudesta, riippumatta siitä, onko tämä henkilö suoraan mukana ajoneuvon, sen järjestelmän, osan tai erillisen teknisen yksikön suunnittelun ja toteutuksen kaikissa vaiheissa; valmistajaksi katsotaan myös: i) luonnollinen tai oikeushenkilö, joka suunnittelee tai antaa suunniteltavaksi tai valmistaa tai antaa valmistettavaksi omaa käyttöään varten ajoneuvon, järjestelmän, osan tai erillisen teknisen yksikön; ii) luonnollinen tai oikeushenkilö, joka saatettaessa markkinoille tai otettaessa käyttöön ajoneuvo, järjestelmä, osa tai erillinen tekninen yksikkö, on vastuussa tämän direktiivin vaatimusten täyttymisestä. Valmistajan edustaja on yhteisön alueelle sijoittautunut luonnollinen tai oikeushenkilö, jonka valmistaja on asianmukaisesti nimennyt edustamaan itseään toimivaltaiseen viranomaiseen nähden sekä toimimaan valmistajan puolesta tämän direktiivin alalla. Jos jäljempänä viitataan "valmistajaan", se tarkoittaa valmistajaa tai valmistajan edustajaa; q) "käyttöönotolla" ajoneuvon käyttötarkoituksensa mukaista ensimmäistä käyttöä yhteisössä, kun ajoneuvo ei ennen ensimmäistä käyttöä edellytä valmistajan tai tämän osoittaman kolmannen osapuolen suorittamia asennus- tai säätötoimia; käyttöönoton katsotaan tapahtuvan silloin, kun se rekisteröidään tai saatetaan markkinoille ensimmäisen kerran; r) "EY-tyyppihyväksyntäviranomaisella" jäsenvaltion viranomaista, joka vastaa ajoneuvon, järjestelmän, osan tai erillisen teknisen yksikön tyyppihyväksynnän kaikista osatekijöistä ja joka myöntää ja tarvittaessa peruuttaa EY-tyyppihyväksynnät, toimii muiden jäsenvaltioiden vastaavien EY-tyyppihyväksyntäviranomaisten yhteyselimenä ja tarkistaa toimenpiteet, jotka valmistaja toteuttaa tuotannon vaatimustenmukaisuuden varmistamiseksi; s) "tutkimuslaitoksella" testauslaboratorioksi hyväksyttyä organisaatiota tai elintä, joka suorittaa testauksia tai tarkastuksia jäsenvaltion EY-tyyppihyväksyntäviranomaisten puolesta. Tästä toiminnasta voivat huolehtia myös toimivaltaiset EY-tyyppihyväksyntäviranomaiset itse; t) "erityisdirektiiveillä" liitteessä II olevassa B luvussa lueteltuja direktiivejä; u) "EY-tyyppihyväksyntätodistuksella" liitteessä II olevaan C lukuun tai erityisdirektiivin vastaavaan liitteeseen sisältyviä todistuksia, joista käyvät ilmi EY-tyyppihyväksyntäviranomaisilta vaadittavat tiedot; v) "ilmoituslomakkeella" liitteeseen I tai erityisdirektiivin vastaavaan liitteeseen sisältyvää lomaketta, josta käyvät ilmi hakijalta vaadittavat tiedot; w) "valmistusasiakirjoilla" erityisesti liitteessä I vaadittuja tietoja, piirustuksia ja valokuvia sisältävää täydellistä asiakirja-aineistoa, jonka hakija toimittaa tekniselle tutkimuslaitokselle tai EY-tyyppihyväksyntäviranomaisille erityisdirektiivissä tai tässä direktiivissä edellytetyn ilmoituslomakkeen mukaisesti; x) "tietopaketilla" valmistusasiakirjojen lisäksi testituloksia tai muita asiakirjoja, jotka tutkimuslaitokset tai EY-tyyppihyväksyntäviranomaiset ovat liittäneet valmistusasiakirjoihin tehtäviään suorittaessaan; y) "tietopaketin hakemistolla" asiakirjaa, jossa esitetään tietopaketin sisältö sopivasti numeroituna tai muuten merkittynä siten, että jokainen sivu on helposti löydettävissä; z) "vaatimustenmukaisuustodistuksella" liitteessä III esitettyä asiakirjaa, jonka valmistaja antaa todistaakseen, että tietty tämän direktiivin mukaisesti hyväksytty ajoneuvo on tuotantohetkellä kaikkien sovellettavien säännösten mukainen, ja jossa todetaan, että ajoneuvo voidaan rekisteröidä tai ottaa käyttöön kaikissa jäsenvaltioissa ilman lisätarkastuksia. 3 artikla EY-tyyppihyväksynnän hakeminen 1. Valmistajan on toimitettava ajoneuvon EY-tyyppihyväksyntää koskeva hakemus jäsenvaltion tyyppihyväksyntäviranomaisille. Hakemukseen on liitettävä valmistusasiakirjat, jotka sisältävät liitteessä I vaaditut tiedot. Kun on kyse järjestelmien, osien ja erillisten teknisten yksiköiden EY-tyyppihyväksynnästä, valmistusasiakirjat on annettava myös EY-tyyppihyväksyntäviranomaisen käyttöön EY-tyyppihyväksynnän myöntämis- tai epäämispäivään asti. 2. Kun on kyse monivaiheisesta EY-tyyppihyväksynnästä, hakijan on toimitettava a) ensimmäisessä vaiheessa ne valmiin ajoneuvon osalta vaadittavat valmistusasiakirjojen osat ja EY-tyyppihyväksyntätodistukset, jotka vastaavat perusajoneuvon valmistusvaihetta; b) toisessa ja sitä seuraavissa vaiheissa ne valmistusasiakirjojen osat ja EY-tyyppihyväksyntätodistukset, jotka vastaavat senhetkistä valmistusvaihetta, ja yksi kappale edellisessä valmistusvaiheessa myönnetystä keskeneräisen ajoneuvon EY-tyyppihyväksyntätodistuksesta; lisäksi valmistajan on toimitettava yksityiskohtainen luettelo keskeneräiseen ajoneuvoon tekemistään muutoksista ja lisäyksistä. 3. Valmistajan on toimitettava järjestelmän, osan tai erillisen teknisen yksikön EY-tyyppihyväksyntää koskeva hakemus jäsenvaltion EY-tyyppihyväksyntäviranomaisille. Hakemukseen on liitettävä valmistusasiakirjat erityisdirektiivin mukaisesti. 4. Ajoneuvon, järjestelmän, osan tai erillisen teknisen yksikön EY-tyyppihyväksyntä on haettavissa ainoastaan yhdessä jäsenvaltiossa. Jokaisen hyväksyttävän tyypin osalta on toimitettava erillinen hakemus. 4 artikla EY-tyyppihyväksyntämenettely 1. Kunkin jäsenvaltion on myönnettävä a) EY-tyyppihyväksyntä valmistusasiakirjoissa annettujen tietojen mukaisille ajoneuvotyypeille, jotka täyttävät omassa luokassaan liitteessä II olevassa B luvussa ilmoitettujen kaikkien erityisdirektiivien tekniset vaatimukset; b) monivaiheinen EY-tyyppihyväksyntä valmistusasiakirjoissa annettujen tietojen mukaisille perus-, keskeneräisille tai valmistuneille ajoneuvoille, jotka täyttävät liitteessä II olevassa B luvussa ilmoitettujen kaikkien erityisdirektiivien tekniset vaatimukset; c) järjestelmän, osan tai erillisen teknisen yksikön EY-tyyppihyväksyntä kaikille valmistusasiakirjoissa annettujen tietojen mukaisille järjestelmän, osan tai erillisen teknisen yksikön tyypeille, jotka täyttävät liitteessä II olevassa B luvussa ilmoitetut vastaavan erityisdirektiivin tekniset vaatimukset. Jos hyväksyttävä järjestelmä, osa tai erillinen tekninen yksikkö täyttää tehtävänsä tai sen erityisominaisuus käy ilmi ainoastaan ajoneuvon muiden osien yhteydessä ja tästä syystä yhden tai useamman vaatimuksen noudattaminen voidaan tarkistaa vasta hyväksyttävän järjestelmän, osan tai erillisen teknisen yksikön toimiessa yhdessä muiden ajoneuvon osien kanssa, olivatpa ne todellisia tai simuloituja, järjestelmän, osan tai erillisen teknisen yksikön EY-tyyppihyväksynnän soveltamisalaa on vastaavasti rajoitettava. Kyseisen järjestelmän, osan tai erillisen teknisen yksikön EY-tyyppihyväksyntätodistuksessa on tällöin mainittava mahdolliset käyttörajoitukset ja mahdolliset asennusedellytykset. Näiden rajoitusten ja edellytysten noudattaminen on tarkistettava ajoneuvon EY-tyyppihyväksynnän yhteydessä. 2. Jos jäsenvaltio katsoo, että 1 kohdan säännösten mukainen ajoneuvo, järjestelmä, osa tai erillinen tekninen yksikkö muodostaa vakavan vaaran liikenneturvallisuudelle, ympäristön laadulle tai työturvallisuudelle, se voi evätä EY-tyyppihyväksynnän. Sen on viipymättä ilmoitettava tästä muille jäsenvaltioille ja komissiolle ja perusteltava päätöksensä. 3. Kunkin jäsenvaltion EY-tyyppihyväksyntäviranomaisten on toimitettava yhden kuukauden kuluessa muiden jäsenvaltioiden tyyppihyväksyntäviranomaisille EY-tyyppihyväksyntätodistuksen jäljennös liitteessä II olevassa C luvussa eriteltyine liitteineen jokaisesta ajoneuvotyypistä, jolle ne ovat myöntäneet EY-tyyppihyväksynnän tai jolta ne ovat evänneet tai peruuttaneet sen. 4. Kunkin jäsenvaltion EY-tyyppihyväksyntäviranomaisten on toimitettava kuukausittain muiden jäsenvaltioiden EY-tyyppihyväksyntäviranomaisille luettelo, joka sisältää kaikki liitteessä VI vaaditut tiedot kyseisen kuukauden aikana myönnetyistä, evätyistä tai peruutetuista järjestelmien, osien tai erillisten teknisten yksiköiden EY-tyyppihyväksynnöistä. Kun kyseiset viranomaiset vastaanottavat pyynnön toisen jäsenvaltion EY-tyyppihyväksyntäviranomaisilta, niiden on toimitettava viipymättä asianomaisille toisen jäsenvaltion viranomaisille jäljennös kyseisen järjestelmän, osan tai erillisen teknisen yksikön EY-tyyppihyväksyntätodistuksesta ja/tai jokaisen sellaisen järjestelmän, osan tai erillisen teknisen yksikön tyyppiä koskeva tietopaketti, jolle ne ovat myöntäneet EY-tyyppihyväksynnän tai jolta ne ovat evänneet tai peruuttaneet sen. 5 artikla EY-tyyppihyväksyntien muutokset 1. EY-tyyppihyväksynnän myöntäneen jäsenvaltion on toteutettava tarvittavat toimenpiteet sen varmistamiseksi, että se saa tietoonsa kaikki muutokset tyyppiä koskevan tietopaketin tietoihin. 2. EY-tyyppihyväksynnän muutosta koskeva hakemus on toimitettava yksinomaan alkuperäisen EY-tyyppihyväksynnän myöntäneelle jäsenvaltiolle. 3. Jos EY-tyyppihyväksynnän tyyppiä koskevan tietopaketin tiedot ovat muuttuneet, alkuperäisen EY-tyyppihyväksynnän myöntäneen jäsenvaltion EY-tyyppihyväksyntäviranomaisten on tarvittaessa julkaistava tyyppiä koskevan tietopaketin tarkistetut sivut ja osoitettava selvästi jokaisella tarkistetulla sivulla muutoksen luonne ja uudelleenjulkaisun päivämäärä. Tyyppiä koskevan tietopaketin konsolidoidun, ajantasaistetun toisinnon, johon on liitetty yksityiskohtainen kuvaus muutoksesta, katsotaan myös täyttävän tämän vaatimuksen. 4. Jokaisen tarkistuksen tai konsolidoidun, ajantasaistetun toisinnon julkaisemisen yhteydessä on myös muutettava tyyppiä koskevan tietopaketin hakemistoa, joka on EY-tyyppihyväksyntätodistuksen liitteenä, siten, että siitä käyvät ilmi viimeisimpien muutosten päivämäärät tai konsolidoidun, ajantasaistetun toisinnon päivämäärä. 5. Muutosta pidetään "laajennuksena" ja alkuperäisen EY-tyyppihyväksynnän myöntäneen jäsenvaltion EY-tyyppihyväksyntäviranomaisten on julkaistava tarkistettu EY-tyyppihyväksyntätodistus ja annettava sille laajennusnumero, josta käy selvästi ilmi laajennuksen peruste ja uudelleenjulkaisun päivämäärä, a) jos lisätarkastukset ovat tarpeen; b) jos jokin EY-tyyppihyväksyntätodistuksen sisältämä tieto, lukuun ottamatta sen liitteitä, on muuttunut; c) jos erityisdirektiivin vaatimukset, joita sovelletaan sinä päivänä, josta alkaen ajoneuvon ensimmäinen käyttöönotto kielletään, ovat muuttuneet EY-tyyppihyväksyntätodistuksessa mainitun senhetkisen päivämäärän jälkeen. 6. Jos alkuperäisen EY-tyyppihyväksynnän myöntäneen jäsenvaltion EY-tyyppihyväksyntäviranomaiset toteavat, että tyyppiä koskevan tietopaketin muutos edellyttää uusia tarkastuksia, testejä tai tarkistuksia, niiden on ilmoitettava tästä valmistajalle ja laadittava 3, 4 ja 5 kohdassa tarkoitetut asiakirjat vasta sen jälkeen, kun on suoritettu testit tai tarkistukset, joiden tulokset täyttävät kyseisten viranomaisten asettamat vaatimukset. 6 artikla Vaatimustenmukaisuustodistus ja EY-tyyppihyväksyntämerkki 1. Valmistajan on EY-tyyppihyväksyntätodistuksen haltijana laadittava vaatimustenmukaisuustodistus. Jokaisen valmiin tai keskeneräisen ajoneuvon, joka on valmistettu hyväksytyn ajoneuvotyypin mukaisesti, mukana on oltava tämä todistus, jonka mallit esitetään liitteessä III. 2. Jäsenvaltiot voivat ajoneuvon verotus- tai rekisteröintisyistä pyytää muiden kuin liitteessä III tarkoitettujen tietojen mainitsemista vaatimustenmukaisuustodistuksessa, kun ne ovat ilmoittaneet pyynnön esittämisestä komissiolle ja muille jäsenvaltioille vähintään kolme kuukautta aikaisemmin ja jos kyseiset tiedot nimenomaisesti mainitaan tyyppiä koskevassa tietopaketissa tai ne voidaan määrittää sen pohjalta yksinkertaisella laskutoimituksella. 3. Valmistajan on järjestelmän, osan tai erillisen teknisen yksikön EY-tyyppihyväksyntätodistuksen haltijana kiinnitettävä kuhunkin hyväksytyn tyypin mukaisesti valmistettuun osaan tai erilliseen tekniseen yksikköön kaupallinen tai tavaramerkkinsä, tyyppimerkintä ja/tai, jos erityisdirektiivissä niin säädetään, EY-tyyppihyväksyntänumero tai -merkki. 4. Valmistajan on sellaisen EY-tyyppihyväksyntätodistuksen haltijana, johon sisältyy 4 artiklan 1 kohdan c alakohdan mukaisia kyseisen järjestelmän, osan tai erillisen teknisen yksikön käyttörajoituksia, toimitettava jokaisen valmistetun järjestelmän, osan tai yksikön mukana yksityiskohtaiset tiedot näistä rajoituksista ja ilmoitettava asennusedellytykset. 7 artikla Rekisteröinti, myynti ja käyttöönotto 1. Kunkin jäsenvaltion on rekisteröitävä uudet tyyppihyväksytyt ajoneuvot ja sallittava niiden myynti tai käyttöönotto niiden rakenteen tai toiminnan perusteella, mutta vain jos kyseisten ajoneuvojen mukana on voimassaoleva vaatimustenmukaisuustodistus. Kunkin jäsenvaltion on sallittava keskeneräisten ajoneuvojen myynti, mutta jäsenvaltiot voivat evätä niiden pysyvän rekisteröinnin tai käyttöönoton, kunnes ne valmistuvat. 2. Kunkin jäsenvaltion on sallittava ajoneuvoihin tarkoitettujen järjestelmien, osien tai erillisten teknisten yksiköiden myynti tai käyttöönotto, mutta vain jos kyseiset järjestelmät, osat tai erilliset tekniset yksiköt täyttävät sovellettavien erityisdirektiivien vaatimukset ja 6 artiklan 3 kohdassa tarkoitetut vaatimukset. 8 artikla Poikkeukset 1. 7 artiklan 1 kohdan vaatimuksia ei sovelleta ajoneuvoihin, jotka on tarkoitettu käytettäväksi puolustusvoimissa, väestönsuojelu- tai palontorjuntayksiköissä tai järjestyksenpidosta vastaavissa yksiköissä, eikä tämän artiklan 2 kohdan mukaisesti tyyppihyväksyttyihin ajoneuvoihin. 2. Kukin jäsenvaltio voi valmistajan pyynnöstä vapauttaa 9, 10 ja 11 artiklassa tarkoitetut ajoneuvot yhden tai useamman erityisdirektiivin yhden tai useamman säännöksen soveltamisesta. Jäsenvaltioiden on toimitettava komissiolle ja muille jäsenvaltioille vuosittain luettelo myönnetyistä poikkeuksista. 9 artikla Pieninä sarjoina valmistettavat ajoneuvot Pieninä sarjoina valmistettavien ajoneuvojen tapauksessa kussakin jäsenvaltiossa rekisteröityjen, myytyjen tai käyttöönotettujen ajoneuvojen vuosittainen lukumäärä saa olla enintään liitteessä V olevassa A kohdassa tarkoitettu yksiköiden lukumäärä. Jäsenvaltioiden on toimitettava komissiolle vuosittain luettelo tällaisten ajoneuvojen EY-tyyppihyväksynnistä. Tällaisia EY-tyyppihyväksyntiä myöntäneen jäsenvaltion on toimitettava ilmoituslomakkeen ja EY-tyyppihyväksyntätodistuksen ja niiden liitteiden jäljennökset valmistajan ilmoittamille muiden jäsenvaltioiden tyyppihyväksyntäviranomaisille ja ilmoitettava myönnettyjen poikkeuksien luonne. Kyseisten jäsenvaltioiden on päätettävä kolmen kuukauden kuluessa, hyväksyvätkö ne, että niiden alueella rekisteröitäville ajoneuvoille myönnetään EY-tyyppihyväksyntä, ja jos hyväksyvät, kuinka monelle ajoneuvolle tyyppihyväksyntä sallitaan. 10 artikla Sarjan viimeiset ajoneuvot 1. Sarjan viimeisten ajoneuvojen tapauksessa jäsenvaltiot voivat valmistajan pyynnöstä liitteessä V olevan B kohdan mukaisissa määrällisissä rajoissa ja kolmannen alakohdan mukaisena rajoitettuna ajanjaksona rekisteröidä sellaisia uusia ajoneuvoja ja sallia sellaisten uusien ajoneuvojen myynnin tai käyttöönoton, joille on myönnetty tyyppihyväksyntä, joka ei ole enää voimassa. Ensimmäistä alakohtaa sovelletaan yksinomaan ajoneuvoihin, jotka a) ovat yhteisön alueella ja b) joiden mukana on voimassaoleva vaatimustenmukaisuustodistus, joka on myönnetty kyseisen ajoneuvotyypin EY-tyyppihyväksynnän ollessa vielä voimassa, mutta joita ei ollut vielä rekisteröity tai otettu käyttöön ennen mainitun tyyppihyväksynnän voimassaolon päättymistä. Tämä mahdollisuus on rajattu valmiiden ajoneuvojen osalta 24 kuukauteen ja valmistuneiden ajoneuvojen osalta 30 kuukauteen päivämäärästä, jolloin EY-tyyppihyväksynnän voimassaolo on päättynyt. 2. Kun 1 kohtaa sovelletaan yhteen tai useampaan tietyn luokan ajoneuvotyyppiin, on valmistajan toimitettava hakemus kunkin sellaisen jäsenvaltion toimivaltaisille viranomaisille, jota kyseisten ajoneuvotyyppien käyttöönotto koskee. Hakemuksessa on eriteltävä sen perusteena olevat tekniset ja/tai kaupalliset syyt. Kyseisten jäsenvaltioiden on päätettävä kolmen kuukauden kuluessa, hyväksyvätkö ne, että kyseinen ajoneuvotyyppi rekisteröidään niiden alueella, ja jos hyväksyvät, kuinka monelle yksikölle rekisteröinti sallitaan. Kukin jäsenvaltio, jota näiden ajoneuvotyyppien käyttöönotto koskee, ovat vastuussa siitä, että valmistaja noudattaa liitteessä V olevan B kohdan säännöksiä. 11 artikla Ajoneuvot, järjestelmät, osat tai erilliset tekniset yksiköt, jotka eivät täytä vaatimuksia Kun kyseessä ovat ajoneuvot, järjestelmät, osat tai erilliset tekniset yksiköt, joiden suunnittelussa on käytetty tekniikkaa tai ratkaisuja, jotka eivät ole yhden tai useamman erityisdirektiivin yhden tai useamman vaatimuksen mukaisia: a) Jäsenvaltio voi myöntää tilapäisen EY-tyyppihyväksynnän. Tällöin sen on kuukauden kuluessa toimitettava jäljennös EY-tyyppihyväksyntätodistuksesta ja sen liitteistä muiden jäsenvaltioiden tyyppihyväksyntäviranomaisille sekä komissiolle. Samalla sen on toimitettava komissiolle pyyntö saadakseen luvan tämän direktiivin mukaisen EY-tyyppihyväksynnän myöntämiseen. Pyyntöön on liitettävä asiakirja-aineisto, joka koostuu seuraavista osista: i) syyt, joiden vuoksi ajoneuvo, järjestelmä, osa tai erillinen tekninen yksikkö ei kyseisen tekniikan tai kyseisten ratkaisujen vuoksi täytä yhden tai useamman asiaankuuluvan erityisdirektiivin vaatimuksia; ii) kuvaus esille tulleista turvallisuus-, ympäristönsuojelu- ja työturvallisuuskysymyksistä sekä toteutetuista toimenpiteistä; iii) selvitys testeistä ja niiden tuloksista, jotka osoittavat, että turvallisuuden, ympäristönsuojelun ja työturvallisuuden taso vastaa vähintään yhden tai useamman asiaankuuluvan erityisdirektiivin vaatimusten mukaista tasoa. b) Komissio antaa päätösluonnoksen 20 artiklan 1 kohdassa tarkoitetulle komitealle kolmen kuukauden kuluessa siitä päivästä, jona se on vastaanottanut täydellisen asiakirja-aineiston. Komissio päättää 20 artiklan 2 kohdassa säädettyä menettelyä noudattaen, antaako se jäsenvaltiolle luvan myöntää EY-tyyppihyväksyntä tämän direktiivin mukaisesti. Ainoastaan tyyppihyväksynnän myöntämistä koskeva pyyntö ja päätösluonnos toimitetaan jäsenvaltioille niiden virallisella kielellä tai virallisilla kielillä. c) Jos pyyntö hyväksytään, jäsenvaltio voi myöntää EY-tyyppihyväksynnän tämän direktiivin nojalla. Tällöin päätöksessä myös täsmennetään, onko tällaisen EY-tyyppihyväksynnän voimassaololle asetettava rajoituksia. EY-tyyppihyväksynnän on kaikissa tapauksissa oltava voimassa vähintään 36 kuukautta. d) Kun erityisdirektiivit on mukautettu tekniikan kehitykseen siten, että tämän artiklan säännösten nojalla tyyppihyväksytyt ajoneuvot, järjestelmät, osat tai erilliset tekniset yksiköt ovat muutettujen direktiivien mukaisia, jäsenvaltioiden on muunnettava tällaiset EY-tyyppihyväksynnät tämän direktiivin mukaisiksi EY-tyyppihyväksynniksi ottaen huomioon aika, joka tarvitaan osien tai erillisten teknisten yksiköiden mukauttamiseen ja erityisesti rajoituksia tai poikkeuksia koskevien viittausten poistamiseen. e) Jos erityisdirektiivien mukauttamiseksi tarvittavia toimenpiteitä ei ole toteutettu, tämän artiklan nojalla myönnettyjen EY-tyyppihyväksyntien voimassaoloa voidaan EY-tyyppihyväksynnän myöntäneen jäsenvaltion pyynnöstä pidentää komission tekemällä toisella päätöksellä. f) Tämän artiklan perusteella ensimmäisen kerran myönnettyä poikkeusta voidaan käyttää 20 artiklan 1 kohdassa tarkoitetussa komiteassa ennakkotapauksena muiden samanlaisten pyyntöjen käsittelyssä. 12 artikla Vastaavuus 1. Neuvosto voi komission ehdotuksesta määräenemmistöllä vahvistaa, että tämän direktiivin ja erityisdirektiivien edellytykset tai säännökset ajoneuvojen, järjestelmien, osien ja erillisten teknisten yksiköiden EY-tyyppihyväksynnästä ja kansainvälisissä määräyksissä tai kolmansien maiden antamissa säädöksissä vahvistetut menettelyt, jotka on toteutettu yhteisön ja kolmansien maiden välisten kahden- tai monenvälisten sopimusten mukaisesti, ovat toisiaan vastaavia. 2. Direktiivin 70/156/ETY määritelmien ja tämän direktiivin liitteessä II olevan B luvun II A osan säännösten mukaisten moottoriajoneuvoja koskevien erityisdirektiivien perusteella myönnettyjen EY-tyyppihyväksyntien vastaavuus tunnustetaan. 3. Vuoden 1958 tarkistettuun sopimukseen liitettyjen, tämän direktiivin liitteessä II olevan B luvun II B osaan sisältyvien Yhdistyneiden Kansakuntien Euroopan talouskomission sääntöjen perusteella myönnettyjen tyyppihyväksyntien vastaavuus tunnustetaan. 4. OECD:n standardoitujen testiohjeiden mukaisesti myönnettyjen, tämän direktiivin liitteessä II olevan B luvun II C osaan sisältyvien testausselosteiden vastaavuus tunnustetaan vaihtoehtoisesti erityisdirektiivien perusteella annettujen testausselosteiden kanssa. 13 artikla Tuotannon vaatimustenmukaisuuteen liittyvät toimenpiteet 1. EY-tyyppihyväksynnän myöntäneen jäsenvaltion on tarvittaessa yhteistyössä muiden jäsenvaltioiden EY-tyyppihyväksyntäviranomaisten kanssa toteutettava kyseisen tyyppihyväksynnän osalta liitteessä IV tarkoitetut toimenpiteet tarkistaakseen, onko tarvittavat toimenpiteet toteutettu sen varmistamiseksi, että valmistetut ajoneuvot, järjestelmät, osat tai erilliset tekniset yksiköt ovat hyväksytyn tyypin mukaisia. 2. EY-tyyppihyväksynnän myöntäneen jäsenvaltion on tarvittaessa yhteistyössä muiden jäsenvaltioiden EY-tyyppihyväksyntäviranomaisten kanssa toteutettava kyseisen tyyppihyväksynnän osalta liitteessä IV tarkoitetut toimenpiteet tarkistaakseen, että 1 kohdassa tarkoitetut toimenpiteet ovat edelleen riittäviä ja että valmistetut ajoneuvot, järjestelmät, osat tai erilliset tekniset yksiköt ovat edelleen hyväksytyn tyypin mukaisia. Tarkistus, jossa varmistetaan tuotannon yhdenmukaisuus hyväksytyn tyypin kanssa, rajoittuu liitteessä IV olevassa 2 kohdassa säädettyihin menettelyihin. 14 artikla Ilmoitusvelvollisuus Jäsenvaltioiden toimivaltaisten EY-tyyppihyväksyntäviranomaisten on kuukauden kuluessa ilmoitettava toisilleen EY-tyyppihyväksynnän peruuttamisesta ja perusteltava tämä toimenpide. 15 artikla Suojalausekkeet 1. Jos jäsenvaltio arvioi, että tietyn tyypin mukaiset ajoneuvot, järjestelmät, osat tai erilliset tekniset yksiköt vaarantavat vakavasti liikenneturvallisuutta tai työturvallisuutta huolimatta siitä, että niiden mukana on voimassaoleva vaatimustenmukaisuustodistus tai ne on varustettu riittävillä merkinnöillä, se voi enintään kuuden kuukauden ajaksi kieltäytyä rekisteröimästä tällaisia ajoneuvoja tai kieltää tällaisten ajoneuvojen, järjestelmien, osien tai erillisten teknisten yksiköiden myynnin tai käyttöönoton alueellaan. Sen on viipymättä ilmoitettava tästä muille jäsenvaltioille ja komissiolle ja perusteltava päätöksensä. 2. Edellä 1 kohdassa tarkoitetussa tapauksessa komissio kuulee asianomaisia osapuolia viipymättä. Jos komissio katsoo tämän kuulemisen jälkeen, a) että toimenpide on perusteltu, se ilmoittaa asiasta välittömästi aloitteen tehneelle jäsenvaltiolle sekä muille jäsenvaltioille; b) että toimenpide ei ole perusteltu, se ilmoittaa asiasta välittömästi aloitteen tehneelle jäsenvaltiolle ja valmistajalle. Kun 1 kohdassa tarkoitetun päätöksen perusteena on erityisdirektiivin puutteellisuus, päätös pitää se voimassa on tehtävä 20 artiklan 2 kohdassa säädettyä menettelyä noudattaen. 16 artikla Epäyhdenmukaisuus hyväksyttyyn tyyppiin nähden 1. Epäyhdenmukaisuus hyväksyttyyn tyyppiin nähden vallitsee, jos EY-tyyppihyväksyntätodistukseen ja/tai tyyppiä koskevaan tietopakettiin verrattuna havaitaan muita eroja kuin eroja, jotka EY-tyyppihyväksynnän myöntänyt jäsenvaltio on sallinut 5 artiklan 3 kohdan nojalla. Ajoneuvon ei katsota poikkeavan hyväksytystä tyypistä, jos noudatetaan erityisdirektiiveissä sallittuja toleransseja. 2. Jos EY-tyyppihyväksynnän myöntänyt jäsenvaltio katsoo, että ajoneuvo, järjestelmä, osa tai erillinen tekninen yksikkö, jonka mukana on vaatimustenmukaisuustodistus tai joka on varustettu EY-tyyppihyväksyntämerkillä, ei ole sen hyväksymän tyypin mukainen, sen on toteutettava tarpeelliset toimenpiteet sen varmistamiseksi, että valmistetut ajoneuvot, järjestelmät, osat tai erilliset tekniset yksiköt ovat hyväksytyn tyypin mukaisia. Kyseisen jäsenvaltion EY-tyyppihyväksyntäviranomaisten on ilmoitettava muiden jäsenvaltioiden vastaaville viranomaisille ja komissiolle toteutetuista toimenpiteistä, joihin voi kuulua myös EY-tyyppihyväksynnän peruuttaminen. 3. Ajoneuvon EY-tyyppihyväksynnästä vastaavien viranomaisten on pyydettävä järjestelmän, osan, erillisen teknisen yksikön tai keskeneräisen ajoneuvon EY-tyyppihyväksynnän myöntänyttä jäsenvaltiota toteuttamaan tarvittavat toimenpiteet sen varmistamiseksi, että valmistetut ajoneuvot ovat hyväksytyn tyypin mukaisia, kun on kyse a) ajoneuvon EY-tyyppihyväksynnästä ja kun ajoneuvon vaatimustenvastaisuus johtuu yksinomaan järjestelmän, osan tai erillisen teknisen yksikön vaatimustenvastaisuudesta; tai b) monivaiheisesta EY-tyyppihyväksynnästä ja kun valmistuneen ajoneuvon vaatimustenvastaisuus johtuu yksinomaan keskeneräiseen ajoneuvoon olennaisesti kuuluvan järjestelmän, osan tai erillisen teknisen yksikön tai itse keskeneräisen ajoneuvon vaatimustenvastaisuudesta. Niiden on ilmoitettava tästä komissiolle viipymättä, ja tällöin sovelletaan 2 kohtaa. 17 artikla Vaatimustenvastaisuuden tarkistaminen Jos jäsenvaltio arvioi, että ajoneuvot, järjestelmät, osat tai erilliset tekniset yksiköt, joiden mukana on EY-vaatimustenmukaisuustodistus tai jotka on varustettu EY-tyyppihyväksyntämerkillä, eivät ole hyväksytyn tyypin mukaisia, se voi pyytää EY-tyyppihyväksynnän myöntänyttä jäsenvaltiota tarkistamaan, ovatko valmistetut ajoneuvot, järjestelmät, osat tai erilliset tekniset yksiköt hyväksytyn tyypin mukaisia. Tarkistaminen on suoritettava mahdollisimman nopeasti ja joka tapauksessa kuuden kuukauden kuluessa pyynnön päivämäärästä. 18 artikla Päätöksistä ilmoittaminen ja muutoksenhakukeinot Tämän direktiivin täytäntöönpanemiseksi annettujen säännösten perusteella tehdyt päätökset EY-tyyppihyväksynnän epäämisestä tai peruuttamisesta, rekisteröinnin epäämisestä taikka käyttöönotto- tai myyntikiellosta on perusteltava asianmukaisesti. Tehdystä päätöksestä ja jäsenvaltioiden voimassaolevan lainsäädännön mukaisesti käytettävissä olevista muutoksenhakukeinoista ja niille asetetuista määräajoista on ilmoitettava niille, joita asia koskee. 19 artikla Tämän direktiivin liitteiden tai erityisdirektiivien muuttaminen 1. Tämän direktiivin täytäntöönpanemiseksi jäljempänä mainittujen asioiden osalta tarvittavat toimenpiteet hyväksytään 20 artiklan 2 kohdassa säädettyä menettelyä noudattaen: a) tämän direktiivin liitteiden mukauttamiseksi tarvittavat muutokset; tai b) erityisdirektiivien teknisten säännösten mukauttamiseksi tarvittavat muutokset; c) erillisten teknisten yksiköiden EY-tyyppihyväksyntää koskevien säännösten lisääminen erityisdirektiiveihin. 2. Jos päätöstä 97/836/EY sovellettaessa laaditaan uusia säännöstöjä tai nykyisten säännöstöjen muutoksia, jotka yhteisö on hyväksynyt, komissio mukauttaa vastaavasti tämän direktiivin liitteitä 20 artiklan 2 kohdassa tarkoitettua menettelyä noudattaen. 20 artikla Komitea 1. Komissiota avustaa komitea. 2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa säädetty määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 21 artikla EY-tyyppihyväksyntäviranomaisista ja tutkimuslaitoksista ilmoittaminen 1. Jäsenvaltioiden on ilmoitettava komissiolle ja muille jäsenvaltioille a) EY-tyyppihyväksyntäviranomaisten nimet ja osoitteet ja tarvittaessa näiden vastuualueet; sekä b) hyväksymiensä tutkimuslaitosten nimet ja osoitteet sekä ne testausmenettelyt, joiden suorittamiseen kukin näistä laitoksista on hyväksytty. Ilmoitettujen tutkimuslaitosten on oltava testauslaboratorioiden toimintaa koskevan yhdenmukaistetun standardin (EN-ISO/IEC 17025:2000) mukaisia seuraavin edellytyksin: i) valmistaja voidaan hyväksyä tutkimuslaitokseksi yksinomaan silloin, kun erityisdirektiiveissä tai vaihtoehtoisissa säännöstöissä nimenomaisesti niin säädetään; ii) tutkimuslaitos saa käyttää EY-tyyppihyväksyntäviranomaisten luvalla ulkopuolisia laitteita. 2. Ilmoitetun tutkimuslaitoksen oletetaan olevan 1 kohdan b alakohdassa tarkoitetun yhdenmukaistetun standardin mukainen. Komissio voi kuitenkin tarvittaessa vaatia tästä todisteen jäsenvaltioilta. 3. Kolmansien maiden laitoksia voidaan ilmoittaa hyväksytyiksi teknisiksi tutkimuslaitoksiksi ainoastaan Euroopan yhteisön ja kyseisen kolmannen maan välisen kahden- tai monenvälisen sopimuksen sitä edellyttäessä. 22 artikla Täytäntöönpano 1. Jäsenvaltioiden on saatettava voimaan ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2004. Niiden on viipymättä ilmoitettava tästä komissiolle. Jäsenvaltioiden on sovellettava näitä säännöksiä 1 päivästä heinäkuuta 2005. Näissä jäsenvaltioiden antamissa säännöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava komissiolle kirjallisina ne keskeiset kansalliset säännökset, jotka ne ovat antaneet tai antavat tässä direktiivissä tarkoitetuista kysymyksistä. 23 artikla EY-tyyppihyväksyntien täytäntöönpanotoimenpiteet 1. T1-, T2- ja T3-luokkaan kuuluvien ajoneuvojen osalta jäsenvaltioiden on sovellettava tätä direktiiviä: a) uusiin ajoneuvotyyppeihin 1 päivästä heinäkuuta 2005; b) kaikkiin uusiin käyttöön otettuihin ajoneuvoihin 1 päivästä heinäkuuta 2009. 2. Muiden kuin 1 kohdassa tarkoitettujen ajoneuvoluokkien osalta, kun kaikki liitteessä II määriteltyjä ajoneuvoluokkia koskevat erityisdirektiivit on annettu, jäsenvaltioiden on sovellettava tätä direktiiviä: a) uusiin ajoneuvotyyppeihin kolmen vuoden kuluttua siitä päivästä, jona viimeinen käyttöönotettava erityisdirektiivi tulee voimaan; b) kaikkiin käyttöön otettuihin ajoneuvoihin kuuden vuoden kuluttua siitä päivästä, jona viimeinen käyttöönotettava erityisdirektiivi tulee voimaan. 3. Jäsenvaltiot voivat valmistajien pyynnöstä soveltaa tätä direktiiviä uuteen ajoneuvotyyppiin kaikkien asiaa koskevien erityisdirektiivien voimaantulopäivistä alkaen. 24 artikla Säädösten kumoaminen 1. Kumotaan direktiivi 74/150/ETY 1 päivästä heinäkuuta 2005. 2. Viittauksia direktiiviin 74/150/ETY on pidettävä viittauksina tähän direktiiviin tämän direktiivin liitteessä VIII esitetyn vastaavuustaulukon mukaisesti. 25 artikla Voimaantulo Tämä direktiivi tulee voimaan päivänä, jona se julkaistaan Euroopan unionin virallisessa lehdessä. 26 artikla Osoitus Tämä direktiivi on osoitettu kaikille jäsenvaltioille. Tehty... Euroopan parlamentin puolesta Puhemies Neuvoston puolesta Puheenjohtaja (1) EYVL C 151 E, 25.6.2002, s. 1. (2) EYVL C 221, 17.9.2002, s. 5. (3) Euroopan parlamentin lausunto, annettu 9. huhtikuuta 2002 (ei vielä julkaistu virallisessa lehdessä), neuvoston yhteinen kanta, vahvistettu 16. joulukuuta 2002, ja Euroopan parlamentin päätös, tehty...(ei vielä julkaistu virallisessa lehdessä). (4) EYVL L 84, 28.3.1974, s. 10, direktiivi sellaisena kuin se on viimeksi muutettuna komission direktiivillä 2001/3/EY (EYVL L 28, 30.1.2001, s. 1). (5) EYVL L 42, 23.2.1970, s. 1, direktiivi sellaisena kuin se on viimeksi muutettuna komission direktiivillä 2001/116/EY (EYVL L 18, 21.1.2002, s. 1). (6) EYVL L 225, 10.8.1992, s. 72, direktiivi sellaisena kuin se on viimeksi muutettuna Euroopan parlamentin ja neuvoston direktiivillä 2000/7/EY (EYVL L 106, 3.5.2000, s. 1). (7) EYVL L 346, 17.12.1997, s. 78. (8) EYVL L 184, 17.7.1999, s. 23. LIITELUETTELO >TAULUKON PAIKKA> LIITE I >PIC FILE= "CE2003084FI.001102.TIF"> >PIC FILE= "CE2003084FI.001201.TIF"> >PIC FILE= "CE2003084FI.001301.TIF"> >PIC FILE= "CE2003084FI.001401.TIF"> >PIC FILE= "CE2003084FI.001501.TIF"> >PIC FILE= "CE2003084FI.001601.TIF"> >PIC FILE= "CE2003084FI.001701.TIF"> >PIC FILE= "CE2003084FI.001801.TIF"> >PIC FILE= "CE2003084FI.001901.TIF"> >PIC FILE= "CE2003084FI.002001.TIF"> >PIC FILE= "CE2003084FI.002101.TIF"> >PIC FILE= "CE2003084FI.002201.TIF"> >PIC FILE= "CE2003084FI.002301.TIF"> >PIC FILE= "CE2003084FI.002401.TIF"> >PIC FILE= "CE2003084FI.002501.TIF"> >PIC FILE= "CE2003084FI.002601.TIF"> >PIC FILE= "CE2003084FI.002701.TIF"> >PIC FILE= "CE2003084FI.002801.TIF"> >PIC FILE= "CE2003084FI.002901.TIF"> LIITE II A LUKU Ajoneuvoluokkien ja -tyyppien määritelmät A. AJONEUVOLUOKAT MÄÄRITELLÄÄN SEURAAVASTI: 1. T-luokka: Pyörillä varustetut traktorit - T1-luokka: pyörillä varustetut traktorit, joiden suurin rakenteellinen nopeus on enintään 40 km/h, kuljettajaa lähinnä olevan akselin(1) pienin raideväli vähintään 1150 mm, omamassa ajokuntoisena yli 600 kg ja maavara enintään 1000 mm, - T2-luokka: pyörillä varustetut traktorit, joiden suurin rakenteellinen nopeus on enintään 40 km/h, pienin raideväli alle 1150 mm, omamassa ajokuntoisena yli 600 kg ja maavara enintään 600 mm; jos traktorin painopisteen korkeusarvo(2) (mitattuna maanpinnasta) jaettuna kaikkien akseleiden pienimpien raidevälien keskiarvolla on yli 0,90, suurin rakenteellinen nopeus saa olla enintään 30 km/h, - T3-luokka: pyörillä varustetut traktorit, joiden suurin rakenteellinen nopeus on enintään 40 km/h ja omamassa ajokuntoisena enintään 600 kg, - T4-luokka: erityiskäyttöön tarkoitetut pyörillä varustetut traktorit, joiden suurin rakenteellinen nopeus on enintään 40 km/h (ja jotka määritellään lisäyksessä 1), - T5-luokka: pyörillä varustetut traktorit, joiden suurin rakenteellinen nopeus on yli 40 km/h. 2. C-luokka: Telaketjuilla varustetut traktorit Telaketjuilla varustetut traktorit, jotka liikkuvat ja joita ohjataan telaketjujen avulla ja joiden luokat C1-C5 määritellään luokkia T1-T5 vastaavasti. 3. R-luokka: Perävaunut - R1-luokka: perävaunut, joiden suurimpien teknisesti sallittujen akselikohtaisten massojen summa on enintään 1500 kg, - R2-luokka: perävaunut, joiden suurimpien teknisesti sallittujen akselikohtaisten massojen summa on yli 1500 kg ja enintään 3500 kg, - R3-luokka: perävaunut, joiden suurimpien teknisesti sallittujen akselikohtaisten massojen summa on yli 3500 kg ja enintään 21000 kg, - R4-luokka: perävaunut, joiden suurimpien teknisesti sallittujen akselikohtaisten massojen summa on yli 21000 kg. Kukin perävaunuluokka merkitään lisäksi kirjaimella "a" tai "b" sen nopeuden mukaisesti, jolle perävaunu on suunniteltu: - "a" perävaunuille, jotka on suunniteltu enintään 40 km/h nopeuteen, - "b" perävaunuille, jotka on suunniteltu yli 40 km/h nopeuteen. Esimerkki: Rb3 on perävaunuluokka, jonka suurimpien teknisesti sallittujen akselikohtaisten massojen summa on yli 3500 kg ja enintään 21000 kg ja joka on suunniteltu kytkettäväksi T5-luokan traktoriin. 4. S-luokka: Vedettävät vaihdettavissa olevat koneet - S1-luokka: maa- tai metsätalouskäyttöön tarkoitetut vedettävät vaihdettavissa olevat koneet, joiden suurimpien teknisesti sallittujen akselikohtaisten massojen summa on enintään 3500 kg, - S2-luokka: maa- tai metsätalouskäyttöön tarkoitetut vedettävät vaihdettavissa olevat koneet, joiden suurimpien teknisesti sallittujen akselikohtaisten massojen summa on yli 3500 kg. Kukin vedettävien vaihdettavissa olevien koneiden luokka merkitään lisäksi kirjaimella "a" tai "b" sen nopeuden mukaisesti, jolle vedettävä vaihdettavissa oleva kone on suunniteltu: - "a" vedettäville vaihdettavissa oleville koneille, jotka on suunniteltu enintään 40 km/h nopeuteen, - "b" vedettäville vaihdettavissa oleville koneille, jotka on suunniteltu yli 40 km/h nopeuteen. Esimerkki: Sb2 on vedettävien vaihdettavissa olevien koneiden luokka, jonka suurimpien teknisesti sallittujen akselikohtaisten massojen summa on yli 3500 kg ja joka on suunniteltu kytkettäväksi T5-luokan traktoriin. B. AJONEUVOTYYPPIEN MÄÄRITELMÄT 1. Pyörillä varustetut traktorit Tässä direktiivissä tarkoitetaan: - "tyypillä" tietyn luokan traktoreita, jotka ovat identtisiä ainakin seuraavien olennaisten tekijöiden osalta: - valmistaja, - valmistajan antama tyyppinimi, - olennaiset valmistukseen ja suunnitteluun liittyvät tekijät: - keskusputkirunko/sivupalkeilla varustettu alusta/nivelöity alusta (ilmeiset ja perusluonteiset erot), - moottori (polttomoottori/sähkömoottori/hybridi), - akselit (lukumäärä), - "vaihtoehdolla" tietyn tyypin traktoreita, jotka ovat identtisiä ainakin seuraavien tekijöiden osalta: - moottori: - toimintaperiaate, - sylintereiden lukumäärä ja järjestely, - enintään 30 prosentin tehoero (suurin teho 1,3 kertaa suurempi kuin pienin teho), - enintään 20 prosentin sylinteritilavuusero (suurin arvo 1,2 kertaa suurempi kuin pienin arvo), - vetävät akselit (lukumäärä, sijainti, yhteenkytkentä), - ohjausakselit (lukumäärä ja sijainti), - suurimman kuormitetun massan ero enintään 10 prosenttia, - voimansiirto (laji), - kaatumisen varalta asennetut suojarakenteet, - jarruttavat akselit (lukumäärä); - vaihtoehdon "muunnoksella" traktoreita, jotka muodostuvat tyyppiä koskevassa tietopaketissa liitteen I mukaisesti mainittujen osien yhdistelmästä. 2. Telaketjuilla varustetut traktorit: kuten pyörillä varustetut traktorit. 3. Perävaunut: - "Tyypillä" tarkoitetaan tietyn luokan perävaunuja, jotka ovat identtisiä ainakin seuraavien olennaisten tekijöiden osalta: - valmistaja, - valmistajan antama tyyppinimi, - olennaiset valmistukseen ja suunnitteluun liittyvät tekijät: - keskusputkirunko/sivupalkeilla varustettu alusta/nivelöity alusta (ilmeiset ja perusluonteiset erot), - akselit (lukumäärä); - "vaihtoehdolla" tietyn tyypin perävaunuja, jotka ovat identtisiä ainakin seuraavien tekijöiden osalta: - ohjausakselit (lukumäärä, sijainti, yhteenkytkentä), - suurimman kuormitetun massan ero enintään 10 prosenttia, - jarruttavat akselit (lukumäärä). 4. Vedettävät vaihdettavissa olevat koneet: kuten perävaunut. B LUKU Luettelo ajoneuvon EY-tyyppihyväksyntää varten täytettävistä vaatimuksista I osa Luettelo erityisdirektiiveistä >TAULUKON PAIKKA> Selitykset: X= Sovellettavissa nykyisellään. (X)= Sovelletaan muutosten jälkeen. ED= Erityisdirektiivi. -= Ei sovelleta. I= Identtinen T:n kanssa luokasta riippuen. II A osa Seuraavassa taulukossa mainittuja moottoriajoneuvoja koskevia erityisdirektiivejä (niiden EY-tyyppihyväksynnän päivänä viimeisintä voimassa ollutta toisintoa) voidaan vaihtoehtoisesti soveltaa vastaavien maatalous- tai metsätraktoreita koskevien erityisdirektiivien sijasta. >TAULUKON PAIKKA> II B osa Yhteisö tunnustaa seuraavassa osittain luetellut, tarkistettuun vuoden 1958 sopimukseen liitetyt säännöt mainitun sopimuksen sopimuspuolena sellaisina kuin ne ovat viimeksi muutettuina vastaavan erityisdirektiivin mukaisesti tapahtuneen EY-tyyppihyväksynnän päivänä, ja niitä voidaan soveltaa vaihtoehtoisesti vastaavien maataloustraktoreita koskevien erityisdirektiivien ja II A osan taulukossa mainittujen moottoriajoneuvoja koskevien direktiivien sijasta. >TAULUKON PAIKKA> II C osa Vastaavuus OECD:n standardoitujen testiohjeiden kanssa Seuraavassa mainittujen OECD:n testiohjeiden mukaisia (täydellisiä) testauslomakkeita voidaan käyttää vaihtoehtoisesti testauspöytäkirjoissa, jotka laaditaan vastaavien erityisdirektiivien vaatimustenmukaisuuden osalta. >TAULUKON PAIKKA> ED: asiasta säädetään erityisdirektiivillä. Lisäys 1 I osa Erikoiskäyttöön tarkoitettujen ajoneuvojen määritelmät ja luettelo niiden EY-tyyppihyväksyntää varten täytettävistä vaatimuksista Käytössä ovat seuraavat erikoisajoneuvot erityistilanteissa työskentelyä varten: 1 T4-luokan traktorit 1.1 T4.1 Korkean maavaran traktorit Traktorit, jotka on suunniteltu työskentelemään viljelmillä, joissa korkeita kasveja viljellään riveissä, kuten viiniköynnöstä. Näissä traktoreissa on alusta tai sen osa korotettu niin, että ne voivat kulkea viljelysrivien suuntaisesti vasemmat pyörät yhden tai useamman viljelyrivin toisella puolen ja oikeat pyörät toisella puolen. Ne on suunniteltu käyttämään tai kuljettamaan työvälineitä, jotka voidaan kiinnittää eteen, akselien väliin, taakse tai kuormalavalle. Kun traktori on työasennossa, maavara mitattuna viljelyriveistä pystysuoraan on yli 1000 mm. Jos traktorin painopisteen korkeuden arvo(1) (mitattuna maanpinnasta, kun traktoriin on asennettu siinä tavanomaisesti käytettävät renkaat) jaettuna kaikkien akseleiden pienimpien raidevälien keskiarvolla on yli 0,90, suurin rakenteellinen nopeus saa olla enintään 30 km/h. 1.2 T4.2 Erikoisleveät traktorit Traktorit, joiden erityisominaisuus ovat niiden suuret mitat ja jotka on tarkoitettu erityisesti laajoilla pinnoilla työskentelyyn maatalouskäytössä. 1.3 T4.3 Matalan maavaran traktorit Maatalous- ja metsätraktorit, joissa on neljä vetävää pyörää, joiden vaihdettavissa olevat laitteet on tarkoitettu maa- tai metsätalouskäyttöön, joissa on itsekantava kori ja yksi tai useita voimanottoakseleita, joiden teknisesti sallittu massa on enintään 10 tonnia ja joiden teknisesti sallitun massan ja suurimman omamassan välinen suhde on alle 2,5. Lisäksi näiden traktoreiden painopiste(2) (mitattuna maanpinnasta, kun traktoriin on asennettu siinä tavanomaisesti käytettävät renkaat) on alle 850 mm. 2 C4-luokka C4.1 Korkean maavaran telatraktorit: määritellään kuten T4.1-luokan traktorit II osa Erityisdirektiivien sovellettavuus erikoiskäyttöön tarkoitettuihin ajoneuvoihin >TAULUKON PAIKKA> Selitykset: X= Sovellettavissa nykyisellään. (X)= Sovelletaan muutosten jälkeen. ED= Edellyttää erityisdirektiiviä. -= Ei sovelleta. (1) ISO 789-6:1982 -Standardin mukaisesti. (2) ISO 789-6:1982 -Standardin mukaisesti. Lisäys 2 Ajoneuvotyypin EY-tyyppihyväksynnän aikana sovellettavat menettelyt 1. Kun on kyse 3 artiklan mukaisesti tehdystä hakemuksesta (liite I, malli B), EY-tyyppihyväksyntäviranomaisten on: a) tarkistettava, että kaikkia erityisdirektiivien nojalla myönnettyjä EY-tyyppihyväksyntöjä voidaan soveltaa, ja huolehdittava tarvittaessa siitä, että suoritetaan puuttuvien erityisdirektiivien edellyttämät testit ja tarkastukset; b) varmistettava asiakirja-aineiston perusteella, että ajoneuvoja koskevan ilmoituslomakkeen I osan eritelmä(t) ja tiedot sisältyvät tyyppiä koskevaan tietopakettiin tai asiaankuuluvan erityisdirektiivin nojalla myönnettyjen tyyppihyväksyntöjen tyyppihyväksyntätodistuksiin, ja varmistettava lisäksi, että asianomainen osa tai ominaisuus on valmistusasiakirjojen tietojen mukainen, jos ilmoituslomakkeen I osassa olevan kohdan numero ei sisälly jonkin erityisdirektiivin nojalla myönnettyjen tyyppihyväksyntöjen tietopakettiin; c) tehtävä tai teetettävä osien ja järjestelmien tarkastukset hyväksyttävää tyyppiä edustavista näytekappaleista sen tarkistamiseksi, onko ajoneuvo(t) valmistettu oikeaksi todistetun tyyppiä koskevan tietopaketin tietojen mukaisesti erityisdirektiivien nojalla myönnettyjen tyyppihyväksyntöjen osalta; d) tarvittaessa tehtävä tai teetettävä tarvittavat erillisten teknisten yksiköiden asennustarkastukset. 2. 1 kohdan c alakohdan mukaisesti tarkastettavien ajoneuvojen lukumäärän on oltava riittävä, jotta hyväksyntää hakevien yhdistelmien seuraavat osat voidaan tarkistaa asianmukaisesti: moottori vaihteisto vetävät akselit (lukumäärä, sijainti, yhteenkytkentä) ohjausakselit (lukumäärä ja sijainti) jarruttavat akselit (lukumäärä) kaatumisen varalta asennettu suojarakenne. 3. Kun on kyse 3 artiklan mukaisesti tehdystä hakemuksesta (liite I, malli A), EY-tyyppihyväksyntäviranomaisten on: a) teetettävä kussakin asiaankuuluvassa erityisdirektiivissä edellytetyt testit ja tarkastukset; b) tarkistettava, onko ajoneuvo valmistusasiakirjojen tietojen mukainen ja täyttääkö se kunkin asiaa koskevan erityisdirektiivin tekniset vaatimukset; c) tarvittaessa tehtävä tai annettava tehtäväksi tarvittavat erillisten teknisten yksiköiden asennustarkastukset. C LUKU Ajoneuvon EY-tyyppihyväksyntätodistus >PIC FILE= "CE2003084FI.004201.TIF"> >PIC FILE= "CE2003084FI.004301.TIF"> >PIC FILE= "CE2003084FI.004401.TIF"> >PIC FILE= "CE2003084FI.004501.TIF"> II osa Testitulokset >PIC FILE= "CE2003084FI.004601.TIF"> Lisäys 1 >PIC FILE= "CE2003084FI.004702.TIF"> (1) Traktoreissa, joissa kuljettajan asentoa voidaan muuttaa (käännettävä istuin ja ohjauspyörä), kuljettajaa lähimpänä olevaksi katsotaan se akseli, johon sijoitetaan halkaisijaltaan suurimmat renkaat. (2) ISO-standardin 789-6:1982 mukaisesti. LIITE III EY-VAATIMUSTENMUKAISUUSTODISTUS I osa >PIC FILE= "CE2003084FI.004802.TIF"> >PIC FILE= "CE2003084FI.004901.TIF"> >PIC FILE= "CE2003084FI.005001.TIF"> >PIC FILE= "CE2003084FI.005101.TIF"> >PIC FILE= "CE2003084FI.005201.TIF"> >PIC FILE= "CE2003084FI.005301.TIF"> >PIC FILE= "CE2003084FI.005401.TIF"> >PIC FILE= "CE2003084FI.005501.TIF"> >PIC FILE= "CE2003084FI.005601.TIF"> >PIC FILE= "CE2003084FI.005701.TIF"> >PIC FILE= "CE2003084FI.005801.TIF"> >PIC FILE= "CE2003084FI.005901.TIF"> >PIC FILE= "CE2003084FI.006001.TIF"> II osa >PIC FILE= "CE2003084FI.006101.TIF"> >PIC FILE= "CE2003084FI.006201.TIF"> >PIC FILE= "CE2003084FI.006301.TIF"> >PIC FILE= "CE2003084FI.006401.TIF"> >PIC FILE= "CE2003084FI.006501.TIF"> >PIC FILE= "CE2003084FI.006601.TIF"> >PIC FILE= "CE2003084FI.006701.TIF"> >PIC FILE= "CE2003084FI.006801.TIF"> LIITE IV TUOTANNON VAATIMUSTENMUKAISUUTEEN LIITTYVÄT MENETTELYT 1. ALKUARVIOINTI 1.1 Jäsenvaltion EY-tyyppihyväksyntäviranomaisten on varmistettava ennen EY-tyyppihyväksynnän myöntämistä, että käytettävissä on toimenpiteitä ja menettelyjä, joilla voidaan taata riittävän tehokas valvonta sen tarkastamiseksi, että tuotannossa olevat osat, järjestelmät, erilliset tekniset yksiköt tai ajoneuvot ovat hyväksytyn tyypin mukaisia. 1.2 EY-tyyppihyväksynnästä vastaavien viranomaisten on tarkistettava, täyttyykö 1.1 kohdassa tarkoitettu vaatimus. Tämän tarkistamisen voivat toteuttaa EY-tyyppihyväksyntäviranomaisten puolesta myös toisen jäsenvaltion EY-tyyppihyväksyntäviranomaiset. Tällöin jälkimmäiset laativat vaatimustenmukaisuusvakuutuksen, josta ilmenevät ne tuotannonalat ja tuotantolaitokset, jotka kyseisten viranomaisten näkemyksen mukaan liittyvät tyyppihyväksyttävään tuotteeseen (tyyppihyväksyttäviin tuotteisiin). 1.3 EY-tyyppihyväksyntäviranomaisten on hyväksyttävä 1.1 kohdan vaatimukset täyttäväksi myös valmistajan todistus, joka perustuu yhdenmukaistettuun standardiin EN ISO 9001:2000 rajaamalla ulkopuolelle suunnittelun ja kehittämisen käsitteisiin liittyvät vaatimukset 7.3 kohdassa "Asiakastyytyväisyys ja jatkuva parantaminen" (joka kattaa hyväksyttävän tuotteen / hyväksyttävät tuotteet) tai vastaavaan akkreditoituun standardiin. Valmistajan on toimitettava tarvittavat rekisteröintiä koskevat tiedot sekä huolehdittava siitä, että tyyppihyväksyntäviranomaisille ilmoitetaan kaikista rekisteröinnin voimassaolon tai soveltamisalan muutoksista. 1.4 Vastaanotettuaan pyynnön toisen jäsenvaltion vastaavilta viranomaisilta EY-tyyppihyväksyntäviranomaisten on viipymättä toimitettava 1.2 kohdassa tarkoitettu vaatimustenmukaisuusvakuutus tai ilmoitettava, etteivät ne voi antaa tällaista vakuutusta. 2. TUOTANNON VAATIMUSTENMUKAISUUS 2.1 Tämän direktiivin tai erityisdirektiivin mukaisesti tyyppihyväksytyt ajoneuvot, järjestelmät, osat tai erilliset tekniset yksiköt on valmistettava siten, että ne ovat hyväksytyn tyypin mukaisia, eli niiden on täytettävä tämän direktiivin tai jonkin liitteessä II olevassa B luvussa esitetyssä täydellisessä luettelossa mainitun erityisdirektiivin vaatimukset. 2.2 Myöntäessään EY-tyyppihyväksynnän jäsenvaltion EY-tyyppihyväksyntäviranomaisten on varmistuttava siitä, että käytössä on riittävät määräykset ja dokumentoidut tarkastussuunnitelmat, joista sovitaan valmistajan kanssa kunkin EY-tyyppihyväksynnän osalta, jotta voidaan toteuttaa määrävälein testit tai niihin liittyvät tarkastukset ja tarvittaessa erityisesti erityisdirektiiveissä säädetyt testit sen varmistamiseksi, että hyväksytty tyyppi on edelleen vaatimusten mukainen. 2.3 EY-tyyppihyväksynnän haltijan on erityisesti täytettävä seuraavat vaatimukset: 2.3.1 varmistettava, että käytössä on menettelyjä, joilla tuotteiden (ajoneuvojen, järjestelmien, osien tai erillisten teknisten yksiköiden) EY-tyyppihyväksynnän vaatimustenmukaisuutta voidaan valvoa tehokkaasti; 2.3.2 voitava käyttää aineistoa, jota tarvitaan kunkin hyväksytyn tyypin vaatimustenmukaisuuden tarkistamiseksi; 2.3.3 varmistettava, että testitulokset rekisteröidään ja että niiden liitteenä olevat asiakirjat ovat saatavilla sen ajanjakson, joka vahvistetaan yhdessä EY-tyyppihyväksyntäviranomaisten kanssa. Tämä aika ei saa olla yli kymmentä vuotta; 2.3.4 analysoitava kunkin testityypin tulokset tuotteen ominaisuuksien pysyvyyden tarkistamiseksi ja varmistamiseksi; tällöin sallitaan tietyt teolliselle tuotannolle ominaiset toleranssit; 2.3.5 huolehdittava siitä, että jokaisen tuotetyypin osalta tehdään ainakin tässä direktiivissä säädetyt tarkastukset sekä liitteessä II esitetyssä täydellisessä luettelossa mainituissa asiaan sovellettavissa erityisdirektiiveissä säädetyt testit; 2.3.6 huolehdittava siitä, että kaikki näyte- tai testikappalesarjat, jotka niille tehdyn testin perusteella osoittautuvat vaatimuksia vastaamattomiksi, johtavat uuteen näytteenottoon ja uusiin testeihin. Kaikki tarvittavat toimenpiteet on toteutettava, jotta kyseinen tuotanto saatettaisiin jälleen vaatimusten mukaiseksi. 2.3.7 Ajoneuvon EY-tyyppihyväksynnän osalta 2.3.5 kohdassa tarkoitetut tarkastukset rajoitetaan niihin, joilla voidaan tarkistaa, että EY-tyyppihyväksynnän mukaisia eritelmiä on noudatettu. 2.4 EY-tyyppihyväksynnän myöntäneet viranomaiset voivat milloin tahansa tarkistaa kussakin tuotantolaitoksessa sovellettavat vaatimustenmukaisuuden valvontamenetelmät. Kyseisten tarkastusten tavanomaisen toteutusvälin on vastattava tämän liitteen 1.2 tai 1.3 kohdan perusteella mahdollisesti hyväksyttyjä edellytyksiä, ja on varmistettava, että tarvittavat tarkastukset toistetaan toimivaltaisten viranomaisten edellyttämin aikavälein. 2.4.1 Testi- ja tuotantoasiakirjojen on oltava kaikissa tarkastuksissa tarkastajan käytettävissä. 2.4.2 Jos testin luonne sen sallii, tarkastaja voi valita satunnaisotoksen testattavaksi valmistajan laboratoriossa (tai teknisen tutkimuslaitoksen laboratoriossa, jos erityisdirektiivissä niin säädetään). Näytteiden pienin määrä voidaan vahvistaa valmistajan omien tarkistusten tulosten perusteella. 2.4.3 Jos valvonnan taso näyttää puutteelliselta tai jos näyttää tarpeelliselta tarkistaa 2.4.2 kohdan perusteella suoritettujen testien luotettavuus, tarkastaja valitsee näytteitä, jotka toimitetaan EY-tyyppihyväksyntätestit suorittaneelle tekniselle tutkimuslaitokselle. 2.4.4 EY-tyyppihyväksyntäviranomainen voi toteuttaa kaikki tässä direktiivissä tai liitteessä II olevassa B osassa esitetyssä täydellisessä luettelossa mainituissa asiaankuuluvissa erityisdirektiiveissä säädetyt tarkistukset tai testit. 2.4.5 Jos tarkastusten tulokset eivät täytä asetettuja vaatimuksia, EY-tyyppihyväksyntäviranomaisten on huolehdittava siitä, että toteutetaan tarvittavat toimenpiteet sen varmistamiseksi, että kyseinen tuotanto saatetaan jälleen vaatimusten mukaiseksi mahdollisimman pian. LIITE V A. PIENTEN SARJOJEN ENIMMÄISMÄÄRÄT Jäsenvaltiossa vuosittain rekisteröitäviä, myyntiin saatettavia tai käyttöönotettavia samaan tyyppiin kuuluvia yksiköitä ei saa olla seuraavia luokkakohtaisia enimmäismääriä enempää: >TAULUKON PAIKKA> B. SARJAN VIIMEISTEN AJONEUVOJEN ENIMMÄISMÄÄRÄT 10 artiklassa säädetyn menettelyn mukaisesti jäsenvaltiossa käyttöön otettavien kyseisten tyyppien mukaisten ajoneuvojen enimmäismäärä saa olla enintään 10 prosenttia kahtena edellisvuotena kyseisessä jäsenvaltiossa käyttöön otettujen kaikkien asianomaisten tyyppien mukaisten ajoneuvojen lukumäärästä kuitenkin siten, että kyseinen enimmäismäärä ei voi olla alle 20. Tämän menettelyn mukaisesti käyttöön otettujen ajoneuvojen vaatimustenmukaisuustodistuksessa on oltava siitä erityinen maininta. LIITE VI >PIC FILE= "CE2003084FI.007202.TIF"> LIITE VII MONIVAIHEISESSA EY-TYYPPIHYVÄKSYNNÄSSÄ NOUDATETTAVAT MENETTELYT 1. YLEISTÄ 1.1 Monivaiheinen EY-tyyppihyväksyntämenettely edellyttää kaikkien vaiheiden valmistajien yhteistoimintaa. Tämän vuoksi EY-tyyppihyväksyntäviranomaisten on ennen ensimmäisen tai sitä seuraavien vaiheiden EY-tyyppihyväksyntien myöntämistä varmistuttava siitä, että asianomaisten valmistajien välisestä tarvittavien asiakirjojen ja tietojen toimittamisesta ja vaihtamisesta on riittävät määräykset, jotta taattaisiin, että valmistunut ajoneuvo täyttää kaikkien liitteessä II olevassa B osassa tarkoitettujen asiaankuuluvien erityisdirektiivien vaatimukset. Toimitettavat ja vaihdettavat tiedot koskevat erityisesti kyseisten järjestelmien, osien ja erillisten teknisten yksiköiden EY-tyyppihyväksyntiä sekä niitä keskeneräiseen ajoneuvoon kiinteästi kuuluvia osia, joita ei ole vielä tyyppihyväksytty. 1.2 Tässä liitteessä tarkoitetut EY-tyyppihyväksynnät myönnetään ajoneuvotyypin senhetkisen valmistusvaiheen perusteella, ja ne sisältävät kaikki aikaisemmissa vaiheissa myönnetyt EY-tyyppihyväksynnät. 1.3 Monivaiheisessa EY-tyyppihyväksyntämenettelyssä kukin valmistaja on vastuussa kaikkien niiden järjestelmien, osien tai erillisten teknisten yksiköiden EY-tyyppihyväksynnästä ja tuotannon vaatimustenmukaisuudesta, jotka tämä on valmistanut tai lisännyt aiemmassa vaiheessa. Valmistaja ei ole vastuussa aiemmassa vaiheessa tyyppihyväksytyistä järjestelmistä, osista tai erillisistä teknisistä yksiköistä, paitsi jos hän muuttaa ajoneuvon osia siten, että aiemmin myönnetty EY-tyyppihyväksyntä ei ole enää voimassa. 2. MENETTELYT Kun on kyse 4 artiklan 2 kohdan mukaisesti tehdystä hakemuksesta, EY-tyyppihyväksyntäviranomaisten on: a) tarkistettava, soveltuvatko kaikki asiaankuuluvien erityisdirektiivien perusteella myönnetyt tyyppihyväksynnät erityisdirektiivin asiaa koskevaan normiin; b) huolehdittava, että kaikki tarvittavat tiedot, ottaen huomioon ajoneuvon valmistusvaihe, sisältyvät valmistusasiakirjoihin; c) huolehdittava asiakirjojen osalta, että ajoneuvoja koskeva(t) eritelmä(t) ja valmistusasiakirjojen osaan I sisältyvät tiedot sisältyvät tyyppiä koskevien tietopakettien tietoihin tai asiaankuuluvien erityisdirektiivien perusteella annettujen EY-tyyppihyväksyntätodistusten tietoihin, tai kun on kyse valmistuneesta ajoneuvosta ja valmistusasiakirjojen osassa I tarkoitettua järjestysnumeroa ei ole mihinkään erityisdirektiiviin liittyvässä tietopaketissa, varmistettava, että asianomaiset osat tai ominaisuudet ovat valmistusasiakirjoissa olevien tietojen mukaiset; d) tehtävä tai annettava tehtäväksi osien tai järjestelmien tarkastukset hyväksyttävää ajoneuvotyyppiä edustavista näytekappaleista sen tarkistamiseksi, onko ajoneuvo(t) valmistettu oikeaksi todistetun tyyppiä koskevan tietopaketin tietojen mukaisesti asiaankuuluvien erityisdirektiivien nojalla myönnettyjen tyyppihyväksyntien osalta; e) tarvittaessa tehtävä tai annettava tehtäväksi tarvittavat erillisten teknisten yksiköiden asennustarkastukset. 3. TARKASTETTAVIEN AJONEUVOJEN LUKUMÄÄRÄ Edellä 2 kohdan d alakohdan mukaisesti tarkastettavien ajoneuvojen lukumäärän on oltava riittävä, jotta ajoneuvon valmistusvaiheesta riippuen voidaan tarkastaa hyväksyntää hakevien yhdistelmien seuraavat osat: - moottori, - vaihteisto, - vetävät akselit (lukumäärä, sijainti, yhteenkytkentä), - ohjattavat akselit (lukumäärä ja sijainti), - jarruttavat akselit (lukumäärä), - kaatumisen varalta asennettu suojarakenne. 4. AJONEUVON TUNNISTAMINEN Toisessa vaiheessa ja sitä seuraavissa vaiheissa kunkin valmistajan on pyörillä varustettujen maatalous- ja metsätraktoreiden tiettyihin osiin ja ominaisuuksiin liittyvän jäsenvaltioiden lainsäädännön lähentämisestä 21 päivänä joulukuuta 1988 annetussa neuvoston direktiivissä 89/173/ETY(1) tarkoitetun pakollisen kilven lisäksi kiinnitettävä ajoneuvoon lisäkilpi. Tämä lisäkilpi on kiinnitettävä lujasti selvästi näkyvään ja helppopääsyiseen paikkaan ajoneuvon sellaiseen osaan, jota ei todennäköisesti vaihdeta ajoneuvon käyttöiän aikana. Tässä kilvessä on selvästi ja pysyvästi ilmoitettava seuraavat tiedot seuraavassa järjestyksessä: - valmistajan nimi, - EY-tyyppihyväksyntänumeron osat 1, 3 ja 4, - EY-tyyppihyväksynnän vaihe, - ajoneuvon sarjanumero, - ajoneuvon suurin sallittu kuormitettu massa, - suurin vedettävä massa, - yhdistelmän suurin sallittu kuormitettu massa (jos ajoneuvoon voidaan kytkeä perävaunu)(2), - suurin sallittu kuhunkin akseliin kohdistuva massa alkaen etuakselista(3), - suurin sallittu kytkentäkohtaan kohdistuva pystysuora kuorma(4). (1) EYVL L 67, 10.3.1989, s. 1, direktiivi sellaisena kuin se on viimeksi muutettuna komission direktiivillä 2000/1/EY (EYVL L 21, 26.1.2000, s. 16). (2) Ainoastaan, jos arvo muuttuu senhetkisen EY-tyyppihyväksyntävaiheen aikana. (3) Ainoastaan, jos arvo muuttuu senhetkisen EY-tyyppihyväksyntävaiheen aikana. (4) Ainoastaan, jos arvo muuttuu senhetkisen EY-tyyppihyväksyntävaiheen aikana. LIITE VIII VASTAAVUUSTAULUKKO >TAULUKON PAIKKA> NEUVOSTON PERUSTELUT I JOHDANTO Ehdotettu direktiivi perustuu EY:n perustamissopimuksen 95 artiklaan 251 artiklan menettelyn mukaisesti. Euroopan parlamentti hyväksyi 9. huhtikuuta 2002(1) komission ehdotuksen ilman tarkistuksia. Talous- ja sosiaalikomitea antoi 29. toukokuuta 2002 lausunnon(2). Neuvosto vahvisti 16. joulukuuta 2002 asiakirjassa 10506/02 olevan yhteisen kannan. II TAVOITE Tämä direktiivi on uudelleenmuotoillun maatalous- ja metsätraktoreiden EY-tyyppihyväksynnästä annetun direktiivin 74/150/ETY(3) lopullinen versio, ja siinä ulotetaan direktiivin soveltamisala koskemaan uudentyyppisiä traktoreita, niiden perävaunuja ja vedettäviä vaihdettavissa olevia koneita sekä tehdään EY-tyyppihyväksyntä pakolliseksi. III ASIAKIRJASSA 10506/02 ESITETYN YHTEISEN KANNAN ERITTELY 1. Yleistä Neuvoston yhteisessä kannassa - muutettiin johdanto-osan 2 ja 6 kappaleen sanamuotoa. Viimeksi mainittu mukautettiin vakiosäädöstekstin mukaiseksi, - tehtiin eräitä horisontaalisia muutoksia terminologiaan (esim. termi "laitteet" korvattiin termillä "koneet" koko tekstissä), - muutettiin 4 artiklan 3 kohdan tapaan jossain määrin asiakirjoja, jotka tyyppihyväksyntäviranomainen toimittaa toisille jäsenvaltioille, - 8 ja 9 artikla yhdistettiin uudeksi 8 artiklaksi, - muotoiltiin uudelleen eräät menettelyt, jotka koskevat yhteensopimattomuuden käsittelyä (11 artikla), - yksinkertaistettiin suojalausekkeita (15 artikla), - muutettiin komiteamenettelyn sanamuoto (20 artikla) kyseisissä tapauksissa käytettävän vakiosäädöstekstin mukaiseksi, - pidennettiin kuudella kuukaudella määräaikaa, johon mennessä direktiiviä on noudatettava (22 artikla), - muotoiltiin uudelleen täytäntöönpanotoimenpiteitä koskeva 23 artikla ja laajennettiin sitä, - nostettiin 50 prosentilla pienten sarjojen enimmäismäärää ja poistettiin yksittäistä EY-tyyppihyväksyntää koskevia rajoituksia (liite V). 2. Yhteiseen kantaan sisältyvät komission ehdotukseen lisätyt uudet osat Johdanto-osan 2 kappale - Soveltamisala Tähän johdanto-osan kappaleeseen lisätty virke mahdollistaa sen, että direktiivin soveltamisala voidaan ulottaa tulevaisuudessa muihin maatalousajoneuvoihin. Johdanto-osan 6 kappale - Täytäntöönpanotoimenpiteet Nykyisessä sanamuodossa muutetaan komiteapäätöstä koskeva viittaus kyseisissä tapauksissa käytettävän vakiosäädöstekstin mukaiseksi. 1 artikla - Soveltamisala Direktiivin soveltamisalaa on muutettu siten, että se kattaa kaikki tyyppihyväksyntään liittyvät prosessit, ja ainoastaan EY-tyyppihyväksyntä on mahdollinen. On lisätty nimenomainen viittaus 2 artiklan d alakohtaan sen selventämiseksi, mihin ajoneuvoihin tätä direktiiviä sovelletaan. Lisäksi on tehty horisontaalisia termimuutoksia (termi "laitteet" korvattiin termillä "koneet" ja "hinattavat aurat" on sisällytetty uudelleen soveltamisalaan). 2 artikla - Määritelmät Useat määritelmät muotoiltiin uudelleen moottoriajoneuvodirektiivin N:o 1970/156/EY määritelmien mukaisiksi. Horisontaalisten termimuutosten lisäksi (termistä "tyyppihyväksyntä" tuli "EY-tyyppihyväksyntä", termi "laitteet" korvattiin termillä "koneet", termi "testing body" ("tutkimuslaitos") korvattiin englanninkielisessä toisinnossa termillä "technical service", "EC type-approval report" ("EY-tyyppihyväksyntätodistus") korvattiin englanninkielisessä toisinnossa termillä "EC type-approval certificate") joitakin alakohtia muutettiin kohdiksi. 2 artiklan p alakohdassa olevaa valmistajan määritelmää selvennettiin. 2 artiklan z alakohtaan lisättiin vaatimustenmukaisuustodistus. 4 artiklan 3 kohta - Tyyppihyväksyntäviranomaisten keskinäinen tiedonvaihto Horisontaalisten termimuutosten lisäksi tätä kohtaa muotoiltiin jossain määrin uudelleen sen osoittamiseksi, mitkä asiakirjat yhden tyyppihyväksyntäviranomaisen on toimitettava toisille tyyppihyväksyntäviranomaisille. 9 artikla - Pienet sarjat Pienen sarjan muodostavien ajoneuvojen määrää lisättiin puolella (muutos liitteessä V olevaan A-osaan). 11 artikla - Yhteensopimattomuus Horisontaalisten termimuutosten lisäksi poistettiin erityistyyppihyväksynnän alueellista soveltamisalaa koskeva rajoitus. Kyseinen erityistyyppihyväksyntä on sittemmin nimetty väliaikaiseksi tyyppihyväksynnäksi sen korostamiseksi, että direktiivissä ei anneta jäsenvaltiolle lupaa myöntää tyyppihyväksyntää ajoneuvoille, järjestelmille, osille tai erillisille teknisille yksiköille. Jäsenvaltion on edelleen pyydettävä lupa 20 artiklan 1 kohdassa tarkoitetulta komitealta. Aikaisemman direktiivin mukaan jäsenvaltioiden oli pyydettävä komissiota suosittamaan muutosta direktiiviin. 15 artikla - Suojalausekkeet Viittaus mahdollisiin syihin evätä rekisteröinti tai käyttöönotto on poistettu, jotta tämän artiklan soveltamisalaa ei kavenneta epäasianmukaisesti. 20 artikla - Komiteamenettely Tämän artiklan sanamuoto muutettiin kyseisissä tapauksissa käytettävän vakiosäädöstekstin mukaiseksi. 22 artikla - Täytäntöönpano Täytäntöönpanolle asetettua määräaikaa on pidennetty vuoden 2005 tammikuusta vuoden 2005 heinäkuuhun. 23 artikla - Täytäntöönpanotoimenpiteet Tämän artiklan uudelleenmuotoilun tavoitteet ovat seuraavat: - Laaditaan eri täytäntöönpanoaikataulut ajoneuvoluokittain (muun muassa liitteessä II olevasta luvusta B puuttuvien, luokkiin T1, T2 ja T3 kuuluvien ajoneuvojen osalta jäsenvaltioiden ei tarvitse enää odottaa erillisten direktiivien antamista). - Selvennetään tämän direktiivin ja erityisdirektiivien välistä suhdetta. - Annetaan jäsenvaltioille lupa soveltaa tätä direktiiviä aikaisintaan erityisdirektiivien tullessa voimaan, jos valmistajat haluavat sitä. IV YHTEENVETO Neuvoston yksimielisesti hyväksymää yhteistä kantaa on edelleen yksinkertaistettu direktiivin tavoitteiden saavuttamiseksi. Niitä ovat tuotteiden markkinoille saattamisen nopeuttaminen ja erilaisten kansallisten teknisten vaatimusten täyttämisvelvoitteen poistaminen yhdenmukaistamalla hyväksymisprosessia ja ottamalla käyttöön vastavuoroisen tunnustamisen periaate tällä alalla. (1) Lausunto T5-0139/2002 (ei vielä julkaistu virallisessa lehdessä). (2) EYVL C 221, 17.9.2002, s. 5. (3) EYVL L 84, 28.3.1974, s. 10.